Mathias Ross Jensen, Thomas Albert Christiansen og Mikkel Kaufmann var i startopstilling, da Danmark tabte 1-0 til Belgien i sidste gruppespilskamp ved EM-slutrunden for U/17-landshold.

Fredag eftermiddag spillede Danmark sin sidste kamp ved U/17 EM-slutrunden i England, da Danmark mødte Belgien. Danskerne, der havde tabt de to første gruppespilskampe, endte også med et nederlag i sidste kamp, da Belgien vandt 1-0.

AaB havde dog tre spillere med i startopstillingen. Mathias Ross Jensen var for tredje gang i turneringen i startopstillingen, og i dagens kamp bar han det danske anførerbind. I angrebet startede AaB's U/17-ligatopscorer Mikkel Kaufmann, der dermed fik sin anden slutrundeoptræden.

Ved siden af Mathias Ross Jensen i midterforsvaret startede holdkammerat Thomas Albert Christiansen, der dermed kom i aktion for første gang under EM-slutrunden. Thomas Albert Christiansen fik desværre ikke mange minutter ved EM-slutrunden, da han allerede efter fire minutter fik direkte rødt kort.

Dermed var Belgien en mand i overtal næsten hele opgøret, og efter 30 minutter scorede belgierne sejrsmålet.

Mikkel Kaufmann og Mathias Ross Jensen spillede samtlige minutter i opgøret, og førstnævnte var endda tæt på en udligning efter pausen, men angriberens forsøg ramte stolpen.

Med et nederlag på 1-0 ender Danmark med nul point efter de tre puljekampe, og danskerne er derfor færdige ved EM-slutrunden. En EM-slutrunde der ellers bød på spilletid til samtlige fire AaB'ere i truppen. Ud over de tre spillere, der alle var med fredag, har midtbanespiller Jeppe Pedersen nemlig også repræsenteret Danmark i turneringen. Han bar eksempelvis anførerbindet i anden puljekamp.